# Wito wa Kutuma Maombi ya Miradi ya Uwekezaji Inayowezesha Wanawake Kiuchumi katika mkoa wa Kigoma

Shirika la Umoja wa Mataifa la Mitaji na Uwekezaji (UNCDF) linakaribisha maombi ya miradi ya uwekezaji inayowezesha wanawake kiuchumi kwa ajili ya kupata msaada wa kitaalamu na kifedha (ruzuku) ili kuongeza nguvu katika utekelezaji wa miradi hiyo. Maombi haya yanaweza kutoka kwa wafanyabiashara wadogo na wa kati (SMEs), makampuni, halmashauri za wilaya, miji na manispaa (LGAs), taasisi zisizo za kiserikali (NGOs) na taasisi zozote zinazojishughulisha na uwezeshaji wa wanawake kiuchumi mkoani Kigoma. Miradi inayotoa manufaa ya kiuchumi ya moja kwa moja kwa wanawake inapendelewa Zaidi.

**Maelezo kuhusu UNCDF**

Shirika la Umoja wa Mataifa la Mitaji na Uwekezaji (UNCDF) ni shirika linalojikita katika uwekezaji maalumu kwa ajili ya kuleta mabadiliko ya kiuchumi katika nchi 48 zenye maendeleo duni ulimwenguni. Kwa mamlaka na sheria zake za mitaji, UNCDF hutoa ushauri juu ya namna ya kutengeneza maandiko ya kifedha ambayo ni kiungo muhimu katika kufungulia rasilimali za umma na binafsi, hasa katika ngazi ya chini katika jamii, ili kupunguza umaskini na kuyapa nguvu maendeleo ya kiuchumi ya eneo husika. Nchini Tanzania, UNCDF inasaidia miradi iliyobuniwa ili kufungulia upatikanaji wa mitaji kutoka soko la ndani na sekta binafsi ili kuwekeza katika miradi ya miundombinu midogo na ya kiwango cha kati, ambapo mitaji hii inahitajika ili kuongeza chachu ya maendeleo ya kiuchumi katika eneo husika na kuleta maendeleo kwa kushirikiana na sekta binafsi. Kwa kuimarisha namna mitaji ya kifedha inavyoweza kutumika katika ngazi ya mahalia, UNCDF inakuwa imechangia katika Lengo Namba 1 la Maendeleo Endelevu (Kupunguza Umaskini), la 5 (Usawa wa Jinsia), la 7 (Nishati Mbadala kwa Gharama Nafuu), la 9 (Viwanda, Ubunifu na Miundombinu) na la 17 (Ushirikiano wenye Malengo) kuhusu namna bora ya utekelezaji kwa kubaini maeneo mahitaji ya soko ambako kiubunifu na maandiko ya kifedha yanaweza kutumika ili kuleta matokeo yenye kuzaa matunda katika kusaidia kufikia malengo tarajiwa na kuleta usawa katika upatikanaji wa huduma

**Kuhusu Programu**

UNCDF ni sehemu ya utekelezaji wa dhima ya Uwezeshaji Vijana na Wanawake Kiuchumi (YWEE) mkoani Kigoma, ambayo ni jitihada ya pamoja ya mahalia ya utayarishaji mipango na utekelezaji kupitia Mpango wa Pili wa Msaada wa Maendeleo wa Umoja wa Mataifa (2016 – 2021) kwa ajili ya Tanzania (UNDAP II). Dhima hii (YWEE) inatekelezwa na mashirika 6 ya Umoja wa Mataifa yakiwemo UNCDF, Shirika la Umoja wa Mataifa la Maendeleo (UNDP) na Shirika la Umoja wa Mataifa linaloshughulikia Wanawake (UN Women). Mengine ni Shirika la Kazi Duniani (ILO), Shirika la Umoja wa Mataifa la Wakimbizi (UNHCR), na Shirika la Umoja wa Mataifa la Biashara (ITC). Wito huu unalenga kubaini na kusaidia miradi ya uwekezaji inayoongozwa na wanawake na biashara zinazozingatia usawa wa kijinsia. Miradi hii iwe mikubwa kwa kiasi cha kutosha kuleta mabadiliko ya kimsingi katika Maisha ya wanajamii, kutengeneza nafasi za kazi na kupanua wigo wa shughuli za kiuchumi kwa wanawake na wanaume mkoani Kigoma.

**Wito wa Kutuma Maombi ya Uwekezaji**

Kupitia wito huu, UNCDF inatoa mwaliko na kukaribisha maombi ya miradi ya uwekezaji **inayotekelezwa kibiashara** katika maeneo haya yanayolengwa:

* Uwezeshaji wanawake kiuchumi
  + *Miradi ya uwekezaji inayomilikiwa au kuendeshwa na wanawake au miradi ambayo wanawake ndiyo wanufaikaji wakubwa, kwa mfano, miradi midogo na ya kiwango cha kati ya miundombinu katika usindikaji mazao ya kilimo, uzalishaji wa viwanda na biashara, kukabiliana na mabadiliko ya tabia nchi na nishati mbadala, na utoaji huduma za umma.*
* Maendeleo ya Kiuchumi ya Mahalia
  + *Biashara zinazotoa fursa kwa serikali za mitaa, sekta binafsi na jamii husika kushirikiana katika kuendeleza uchumi wa mahalia kwa kuimarisha uwezo wa kushindana, kuongeza ukuaji endelevu na kuhakikisha kuwa ukuaji huo ni jumuishi.*
* Miundombinu ya utoaji huduma kwa jamii
  + *Kama vile: vituo vya mabasi, masoko na maeneo ya kuhifadhia bidhaa, miundombinu ya maji na miradi ya kusimamia taka.*
* Uzalishaji viwandani na usindikaji mazao ya kilimo
  + *Viwanda vya usindikaji mazao ya kilimo, maghala ya kuhifadhia mazao ya kilimo na miradi mingine inayoongeza thamani katika shughuli za kilimo.*
* Biashara
  + *Biashara ndogondogo na za kiwango cha kati ambazo zinawezesha muunganiko wa biashara na masoko ndani na nje ya mkoa wa Kigoma; na kati ya mkoa na chi za jirani kama vile Jamhuri ya Demokrasia ya Kongo (DRC) na Burundi.*
* Kujinusuru dhidi ya mabadiliko ya tabia nchi na nishati mbadala
  + *Miradi inayoimarisha njia za kujipatia riziki kwa wanawake na kaya kwa ujumla. Hii ni pamoja na miradi ya miundombinu ya nishati mbadala kama vile uzalishaji umeme nje ya gridi ya taifa, malambo na mabwawa ya maji ya kilimo yanayoweza kusaidia kilimo cha umwagiliaji na cha kibiashara.*

**Maombi yatakayofanikiwa yanaweza kusaidiwa kama ifuatavyo:**

* Msaada wa kuandaa mradi
  + *Inatoa msaada wa kiufundi katika kuandaa mradi na maandiko ya kifedha (kwa mfano, utunzaji bora wa kumbukumbu za mradi, tathmini na muundo wa kifedha wa mradi).*
  + *Kuandaa nyaraka za mradi wa uwekezaji kwa kuzingatia muundo unaokubalika katika taasisi za kifedha yakiwemo mabenki ya kibiashara na kwa wawekezaji.*
* Kuwaunganisha wenye miradi na taasisi za fedha na wawekezaji
  + *Kuwasaidia wenye miradi kupata fedha kutoka katika taasisi za kibiashara na za maendeleo (kwa mfano, kubaini wawekezaji sahihi kwa kutazama sekta husika, kutoa tathmini ya kiasi cha fedha na aina ya mtaji unaohitajika) na kusaidia kwenye mazungumzo na mapatano kuhusu masharti ya ukopaji.*
  + *Kwa miradi itakayopitishwa, UNCDF inaweza kutoa kianzio cha mtaji (ruzuku ya maendeleo kwa halmashauri na ruzuku ya mtaji kwa taasisi za sekta binafsi) kulingana na mahitaji maalumu ya mradi husika na vigezo vya uwekezaji.*
  + *Kutoa msaada unaowezesha kukopesheka na msaada wa dhamana, kama sehemu ya dhamana ya mkopo kwa miradi itakayopitishwa ambayo inakidhi viwango vya kukopa kutoka katika taasisi za fedha za hapa nchini.*
* Msaada katika utekelezaji wa miradi kwa kuzingatia maslahi mapana ya kijinsia
* *Kujenga uwezo kwa viongozi na wafanyakazi waandamizi wa taasisi husika juu ya mazingira ya kazi kijinsia na kanuni za kuwezesha wanawake kiuchumi.pamoja na usawa wa kijinsia, majukumu ya kijinsia, unyanyasaji wa kijinsia sehemu za kazi.*
* *Msaada wa kuandaa mpango kazi na mpango madhubuti wa kuperemba (monitoring) kwa ajili ya kusaidia na kushamirisha usawa wa kijinsia sehemu za kazi na kuendeleza wanawake katika taaluma zao kazini.*
* *Kusaidia uongozi wa taasisi na biashara kwa ujumla katika kutoa manufaa sawa kijinsia pamoja na malipo sawa kwa kazi sawa, matibabu, likizo za ugonjwa, pensheni, ulemavu, na kadhalika.*
* *Kusaidia uongozi wa taasisi kutengeneza sera kwa ajili ya likizo za uzazi za wanawake na wanaume, kujenga mazingira ya kazi yaliyo salama na yasiyo na ubaguzi wa Kijinsia na kadhalika.*

**Masharti ya kushiriki**

Maombi ya miradi hayana budi kukidhi sifa zifuatazo:

1. **Eneo la Kijiografia:** Wenye miradi ambayo inawalenga na kuwanufaisha wanawake kote katika Mkoa wa Kigoma wanahimizwa kutuma maombi. Upendeleo wa pekee utatolewa kwa miradi kutoka katika wilaya za **Kasulu, Kibondo** na **Kakonko.**
2. **Uwezekano wa kuendeshwa kibiashara:** Mapendekezo ya uwekezaji yatapaswa kuonyesha kuwa mradi utaingiza mapato na kupata faida. Maombi yaambatanishwe na maelezo ya kina ya gharama na mtiririko wa mapato na gharama za uendeshaji kuhusiana na mradi.
3. **Matokeo chanya katika maendeleo:** Ni lazima mapendekezo yaonyeshe namna ambavyo mradi utaleta manufaa kwa jamii inayohusika, kama vile, kutengeneza nafasi za kazi, kuingiza kipato, uwezeshaji wa makundi ya watu waliokosa fursa (wakiwemo wanawake na jamii za vijijini), upatikanaji wa biashara na masoko kwa ajili ya mazao ya kilimo.
4. **Hali ya mradi kwa sasa:** Shughuli za kuandaa mradi ni lazima ziwe zimepitia hatua zote za awali za kupima uwezekano wa utekelezaji baada ya wazo la awali, yaani, maombi ni lazima yawe na mpango wa kibiashara na hatua zote za mwanzo za usajili zinazohitajika ni lazima ziwe zimeshapitiwa (kama vile, leseni, vibali, umiliki wa nyaraka n.k.). Hivyo, kipaumbele kitatolewa kwa miradi inayoendelea au ambayo iko tayari kuanza ambayo inalenga kupanua wigo wa uzalishaji.
5. **Umiliki:** Mradi wa uwekezaji ni lazima uwe unamilikiwa au unaendeshwa na ama taasisi ya umma au sekta binafsi inayofanya kazi mkoani Kigoma, Tanzania.
6. **Ukubwa wa mradi:** Wito huu unalenga miradi yenye ukubwa wa gharama za uwekezaji kati ya Dola za Marekani 50,000 na milioni 10.
7. **Menejimenti:** Maombi ni lazima yaonyeshe kwamba mradi una timu ya menejimenti yenye stadi muhimu za kiufundi na kiutawala kumudu uendeshaji wa mradi.
8. **Kuzingatia sheria**: Kukidhi matakwa ya sheria na kanuni za Tanzania na [Viwango vya Utendaji vya Kimazingira na Kijamii vya UNDCF/UNDP](http://www.undp.org/content/dam/undp/library/corporate/Social-and-Environmental-Policies-and-Procedures/UNDPs-Social-and-Environmental-Standards-ENGLISH.pdf) ikiwemo haki za binadamu ni suala la lazima.
9. **Mnyororo wa usambazaji**:

* Mradi unatumia bei sawa kwa wateja wa kiume na wa kike.
* Idadi ya wanawake wanaoshiriki katika mnyororo wa usambazaji wa biashara na pia mchango chanya wa biashara (mradi) katika kuboresha Maisha ya wanawake.

1. **Utayari wa mwenye mradi kukopa toka mabenki ya kibiashara**

**Mchakato wa Kuchaguliwa**

Maombi yote yatakayopokelewa ndani ya muda yatachambuliwa kulingana na vigezo tajwa hapo juu. Matokeo ya uchambuzi huu ni orodha fupi ya miradi ambayo itakuwa imekidhi vigezo na masharti ya msingi. Miradi yote katika orodha hii fupi itatemembelewa na wafanyakazi husika wa UNCDF na mashirika mengine shiriki kama UN Women and UNDP. Kwa kuzingatia taarifa zilizopo katika maombi na zitakazokusanywa wakati wa kutembelea miradi, orodha ya mwisho ya miradi ambayo itapokea msaada itaandaliwa. Ni miradi hii tu ambayo UNCDF itashirikiana na wenye miradi katika kuiendeleza kwa lengo la kuiwezesha miradi hiyo kupata fedha ya kutekelezea mradi husika.

**Taarifa za Ziada**

Kwa waombaji ambao watapita mchujo na kuwemo katika orodha ya mwisho ya miradi watapaswa kuwasilisha nyaraka zinazohusiana na miradi yao ndani ya majuma 2 tangu walipofahamishwa kuhusiana na mchujo huo.

**Warsha kabla ya Kutuma Maombi Yako**

UNCDF itatoa warsha ya nusu siku kuhusiana na mahitaji ya kutuma maombi. Lengo la mafunzo haya ni kuwapa waombaji fursa ya kuuliza maswali ili UNCDF itoe ufafanuzi na mwongozo kuhusu namna ya kuandaa maombi na kuongeza uwezekano wa mwombaji kupima kama mradi wake una sifa zinazotakiwa na kukidhi vigezo vya kuchaguliwa.

Ikiwa unataka kushiriki, tafadhali andika barua pepe kwenda [global.ield@uncdf.org](mailto:global.ield@uncdf.org) ukionyesha *“WEE Pre-submission workshop”* kwenye kichwa cha habari cha barua pepe yako. Utaruhusiwa tu kushiriki katika warsha hiyo baada ya kupokea barua pepe kutoka UNCDF inayothibitisha kwamba tayari umesajiliwa kuhudhuria warsha hiyo. Warsha hizi zitafanyika katika makao makuu ya wilaya za mkoa wa Kigoma. Utataarifiwa siku, muda na mahali pa warsha kadiri siku zinavyosogea kwa wale ambao watatuma maombi kupitia barua pepe.

Kumbuka kwamba si lazima kushiriki katika warsha ili uweze kutuma maombi ya mradi wako. Warsha hii ni kwa hisani tu inayotolewa na UNCDF na kwahiyo unaweza kutuma maombi yako hata bila kushiriki katika warsha.

**Maelekezo ya namna ya kutuma mapendekezo**

Maombi yaliyokamilika kwa mujibu wa maelekezo ndiyo yatakayopitiwa. Maombi yaliyokamilika yatahusisha nyaraka zifuatazo ambapo mwombaji ni lazima ajaze kikamilifu maeneo yote fomu ya maombi:

1. Fomu ya Wito wa Kutuma Mapendekezo (programu ya Word) ambayo inaweza kupatikana kwenye ukurasa huu …………….
2. Nakala ya leseni ya biashara au uthibitisho wowote unaoonyesha kuwa mchakato wa kusajili biashara unaendelea.

Nyaraka nyingine za ziada ni lazima zitumwe tofauti.

Nyaraka hizi za maombi **ziwasilishwe** katika muundo wake wa asili pamoja na nyaraka nyingine za nyongeza kwenda kwa anwani ya: [*global.ield@uncdf.org*](mailto:global.ield@uncdf.org). Ukubwa wa barua pepe usizidi MB 10. Viambatanisho vyote vitumwe katika barua pepe tofauti. Zingatia kwamba kila ombi kuwa na pendekezo moja tu la mradi. Tafadhali tuma maombi yako katika *zipped file* kwani maombi yako yakizidi MB 10 hayatatufikia.

**Lugha itakayotumika katika maombi:**Maombi yote yaandaliwe kwa lugha ya **Kiingereza**.

**Tarehe ya mwisho ya kupokea maombi:** Tarehe ya mwisho ya kupokea maombi ni Jumatatu Septemba 24, 2018.

**Tafadhali zingatia:** Waombaji ambao hawatatumia fomu katika kuwasilisha maombi yao ndani ya muda uliopangwa, basi maombi hayo hayatafanyiwa kazi. Waombaji watakaofuzu tu hatua ya awali ndio watakaopewa majibu ya maombi yao ndani ya majuma 3 baada ya tarehe ya mwisho ya maombi. Hivyo basi, wale waombaji ambao hawatapata majibu ndani ya muda huo wajue kuwa maombi yao hayakufanikiwa.

Kwa taarifa zaidi tafadhali wasiliana na:

**Samweli Kilua|**[samweli.kilua@uncdf.org](mailto:samweli.kilua@uncdf.org)**|+255 754 649 411**